EPISTOLA DOROTHEI THESSALONICENSIS EPISCOPI AD HORMISDAM PONTIFICEM.  Pontificem laudat, quod Ecclesiae curet unitatem, seque cupere ait, ut haereticis damnatis, Romanae Ecclesiae debitus honor praestetur.
Sacro, beatissimo et comministro papae Hormisdae Dorotheus episcopus Thessalonicensis in Domino salutem.
Ait quodam loco cuncta beatissimus divinorum praeceptorum promens miracula Salomon: Sicut aqua frigida animae sitienti suavis est, sic benignum nuntium longinquis ex terris . Et sacer David spiritualem pulsans lyram psallit: Quam speciosi pedes eorum qui evangelizant bona , sic equidem et nos cunctos docens. Quidquid autem est ita animae hominis suave, aut ita impinguat ossa, quam specioso nuntio cognoscere verae pacis nuntiatorem; et rectae nunquam errantes propugnatores fidei ad Ecclesiarum sanctarum transire gubernacula; et tanquam ex arce quadam ad consensum Dei congregare dispersa, et continuo quidem ad principatum tuae sedis festinantes, venerandi fratris supplicationibus annuentes, et membra Ecclesiae, quae vobis Christus et Deus noster credidit, contemnentia prius concordiam, ad unitatem venire; et praecedentem divisionem, atque invidiam vestrae tantum ordinationis perimere calculo , et nunc in concordiam atque societatem confluere omnem terminum sanctae illius Ecclesiae? Haec didicimus, non ante multa spatia temporis: sperabamus autem et antiquam consuetudinem cognoscentes Ecclesiae, et vestrum audientes socialem et irreprehensibilem morem, ex vestris litteris firmiora atque manifestiora cognoscere. Sed quia tempus hiemis ad haec vos implenda retinuisse consideratur, et aptum, et debitum fuit, plenam et Dei amatricem caritatem etiam scabra transire: scribo et alloquor beatum vestrae sanctitatis caput, significans collaetari nos beatae sedi sacratissimi Petri apostoli, quod tali regitur manu quae suscepit non qui honorem raperet, sed qui raperetur ab eo, et nutritorem pacis, et rectae fidei certatorem, et humilitate mentis et caritate quae circa cunctos est tanquam pretiosis lapidibus coronatum. Etenim cuncta te volo, venerande pater, agnoscere, quod ex antiquis sanctis et venerandis Patribus suscipiens illius beatae sedis affectum: ad hanc tanquam paternam sortem custodiens, addere hoc opto atque festino, ut veniat in hoc studio terminus utilis humanitate quidem Domini et Dei nostri Jesu Christi, intercessionibus autem in cunctis beatissimi apostoli Petri, et in omnibus sapientissimi Pauli; ut venerandae eorum sedi et tuae beatitudini juste debitus honos custodiatur atque reddatur , ut nostris temporibus, velut secundum principatum sedis apostolicae honorem congruentem suscipiat, omnis discordia recedat, et Ecclesiae omnium vestrum catholica voluntate, Domini etiam et Dei nostri Jesu Christi, et Nestorium et Eutychetem impios, et horum servantes dogmata, et qui istorum fuere sectatores aut exstant, et omnem haeresim anathematizent semper, et rectam atque incontaminabilem fidem inconcussam, tanquam anchoram certam atque firmam teneant, et parent jam pacem, nullo impediente; praesertim venerando capite vestro homines contentiosos horrente, quibus et vita et esca est sacerdotum Dei inter se altercantium separatio: qui non ab omnibus velociter cogniti, tanquam lupi in vestimentis ovium, facile ab apostolica Ecclesia repellantur. Ista nunc scripsi beato capiti vestro per Patricium virum spectabilem, communem filium, et consuetudinis affectu superans rationem, et circa illam beatam sedem caritate devinctus, et omni die videre desiderans congruentem atque debitam venerationem ei servari. Scribe igitur, in cunctis beate, tanquam unanimi et optanti animam quoque offerre pro fide orthodoxa et Ecclesiarum pace sanctarum, et ut custodiantur venerandae sedi in omnibus beati Petri convenientia: quod facile fiet, ordinata unitate cunctorum, et omnium ad vos tanquam ad firmum festinantium portum. Divisiones etenim contra contemnere consueverunt, et ordini decentia non servant. Omnem fraternitatem quae est vestrae sanctitati conjuncta, et ego, et qui mecum sunt, multum in Domino salutamus. Et alia manu: Salvari me in Domino orate, sanctissimi et beatissimi Patres. Accepta epistola Dorothei episcopi Thessalonicensis Ecclesiae missa per Patricium V. C. sub data quinto calendas Aprilis , Florentio viro clarissimo consule.
(Prov. XXV) (Rom. X) (praecidentem) (clanculo) (conflare, vel constare) (scrupulosa) (sicut
sermo multiplex tradit, et nos ita se habere credimus) (humanitate) ( al. add. et) (addatur) (quod absit) (sicut didicimus) (die) (anno Domini 515)